A Bizottság határozata

(2003. április 29.)

az agrárstatisztikák javítására irányuló 2003. évi technikai cselekvési terv jóváhagyásáról

(az értesítés a C(2003) 1369. számú dokumentummal történt)

(2003/304/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1919/2002/EK európai parlamenti és tanácsi határozattal [1] módosított, a közösségi agrárstatisztika tökéletesítéséről szóló, 1996. június 25-i 96/411/EK tanácsi határozatra [2], és különösen annak 4. cikke (1) bekezdésére és a 6. cikke (2) bekezdésére,

mivel:

(1) A Bizottság a 96/411/EK határozatnak megfelelően minden évben technikai cselekvési tervet dolgoz ki az agrárstatisztikákkal kapcsolatban.

(2) A megfelelő közösségi politikák végrehajtása érdekében javítani kell az európai mezőgazdaság fizikai vonatkozásairól szóló adatokat, részletes agrár-környezetvédelmi mutatókat kell gyűjteni, fejleszteni kell a mezőgazdasági elszámolás környezetvédelmi vonatkozásait, és vidékfejlesztési információs rendszereket kell létrehozni.

(3) A 96/411/EK határozatnak megfelelően a Bizottság hozzájárul az egyes tagállamokban, a nemzeti agrárstatisztikai rendszereken végzett hozzáigazítások során felmerült költségekhez, vagy a technikai cselekvési terv részét képező, új vagy növekvő igényekkel kapcsolatos előkészítő munkának a költségeihez.

(4) A korábbi cselekvési tervek alapján megkezdett egyes tevékenységeket össze kell vonni, és a megtett erőfeszítéseket nyomon kell követni.

(5) Az e határozatban előírt intézkedések összhangban vannak az Agrárstatisztikai Állandó Bizottság véleményével,

ELFOGADTA EZT A HATÁROZATOT:

1. cikk

Az e határozathoz csatolt, az agrárstatisztikák javítására irányuló 2003. évi technikai cselekvési terv (TAPAS 2003) jóváhagyásra kerül.

2. cikk

Ennek a határozatnak a tagállamok a címzettjei.

Kelt Brüsszelben, 2003. április 29-én.

a Bizottság részéről

Pedro Solbes Mira

a Bizottság tagja

[1] HL L 293., 2002.10.29., 5. o.

[2] HL L 162., 1996.7.1., 14. o.

--------------------------------------------------

MELLÉKLET

AZ AGRÁRSTATISZTIKÁK JAVÍTÁSÁRA IRÁNYULÓ 2003. ÉVI TECHNIKAI CSELEKVÉSI TERV (TAPAS 2003)

A agrárstatisztikák javítására irányuló technikai cselekvési terv (TAPAS 2003) alapján a 2003-ban elvégzendő tevékenységek célja, hogy azok hozzájáruljanak az agrárstatisztikák javításához a következő területeken:

i. az európai mezőgazdaság fizikai vonatkozásairól szóló adatok;

ii. a mezőgazdasági elszámolás környezetvédelmi szempontjai;

iii. az agrár-környezetvédelmi mutatók, beleértve a rovarirtó szerek felhasználását is;

iv. vidékfejlesztés.

A Bizottság az A. táblázatban az egyes tagállamok számára feltüntetett összegeket meg nem haladó pénzügyi hozzájárulást nyújt az e tevékenységek részét képező projektre.

A tagállamok által javasolt tevékenységek a következőkre vonatkoznak:

1. Az európai mezőgazdaság fizikai vonatkozásairól szóló adatok

Ez a korábbi években végzett munka folytatása. A cél a következők javítása:

a) a területekről, a növényi kultúrák termeléséről és felhasználásáról, és különösen a mérlegekről szóló adatok;

b) az állatállomány populációiról, az állati termékek előállításáról és felhasználásáról, és különösen a húsmérlegekről szóló adatok;

c) takarmánymérlegek (a takarmánymérlegek javítása a becslési módszerek javításával, valamint a kínálati mérlegek és a takarmánymérleg közötti nagyobb összhang kialakításával);

d) egyéb munka az állományokról vagy belső felhasználásról szóló számadatok javítása céljából, beleértve a gazdaságban való felhasználást és a technikai együtthatókat is.

2. A mezőgazdasági elszámolás környezetvédelmi vonatkozásai

A fő cél annak vizsgálata, hogy megvalósítható-e a mezőgazdaságra (EAC) és az erdészetre (EAF) vonatkozó gazdasági elszámolások tekintetében alkalmazott módszertanba olyan koncepciók és meghatározások bevezetése, amelyek lehetővé teszik, hogy környezetvédelmi szempontból fontos egyes elemeket az össztermelésben szolgáltatásként, állami támogatásként vagy adóként kezeljenek.

3. Az agrár-környezetvédelmi mutatók és a rovarirtó szerek felhasználása

A Bizottság ösztönözni kívánja azokat a projekteket, amelyek lehetővé teszik az olyan meglévő mutatók javítását, mint például különösen az egyes növényi kultúrák hozamairól szóló regionális szintű információk, az ásványi alapú műtrágyák eladásáról vagy fogyasztásáról szóló adatok stb. Támogatja az olyan tájképi mutatók megállapítását is, mint például a sövények vagy falak hossza, vagy regionális szinten a hasznosított mezőgazdasági területen kívül használt területek (legelő, havasi rét stb.); a strukturális jellegzetességek hatásai a gazdaságok működésére; művelési gyakorlatokról szóló adatok.

A rovarirtó szerek felhasználásával kapcsolatos tevékenység célja, hogy folytassa a rovarirtó szerek felhasználásáról szóló adatok gyűjtését és feldolgozását, és különböző módszerek, illetve források alkalmazásával tovább javítsa a továbbítás minőségét és sebességét. A növényi kultúrákat a tagállamok választják ki, attól függően, hogy azok mennyire jelentősek a betakarított területek vagy a felhasznált rovarirtó szerek mennyisége szempontjából.

4. Vidékfejlesztés

Az agrárstatisztikáknak ez a fejlődésben lévő területe az általában nemzeti szinten gyűjtött információk részletesebb területi bontását és a legtöbb regionális statisztika készítéséhez használt közigazgatási régióktól eltérő területi bontásokat fogja tartalmazni. Ezek a témák szélesebb körére terjednek ki, beleértve a gazdaságok és a családok nem mezőgazdasági jellegű jövedelmét – különösen a mezőgazdasági tevékenységet kiegészítő tevékenységekből és a gazdák által nyújtott közösségi szolgáltatásokból származó jövedelmet – és az életfeltételeket a vidéki térségekben, illetve a mezőgazdaság hozzájárulását más gazdasági és kulturális tevékenységek támogatásához stb.

A. táblázat 2003. ÉVI TECHNIKAI CSELEKVÉSI TERV

a tagállamnál felmerült költséghez való legnagyobb

közösségi hozzájárulás

(1000 EUR-ban) |

| B | DK | D | EL | E | F | IRL | I | L | NL | A | P | FIN | S | UK | ÖSSZESEN |

Fizikai adatok | | 35,0 | | | | | | 20,0 | | | 38,5 | 33,5 | 30,0 | 20,0 | | 177,0 |

Mezőgazdasági elszámolás környezetvédelmi vonatkozásai | 25,0 | | | | | | | | | | | | | | | 25,0 |

Agrár-környezetvédelmi mutatók (beleértve a rovarirtó szerek felhasználását is) | 35,0 | 8,0 | 86,0 | | 12,0 | | | 97,5 | | 85,0 | 55,0 | | 31,5 | 77,0 | | 487,0 |

Vidékfejlesztés | 17,5 | | 76,0 | | | | | 40,0 | | 25,0 | 40,0 | 30,0 | 27,0 | | 30,0 | 285,5 |

ÖSSZESEN | 77,5 | 43,0 | 162,0 | | 12,0 | | | 157,5 | | 110,0 | 133,5 | 63,5 | 88,5 | 97,0 | 30,0 | 974,5 |

--------------------------------------------------